CELEX: 62012CA0068
Language: hu
Date: 2013-02-07 00:00:00
Title: C-68/12. sz. ügy: A Bíróság (tizedik tanács) 2013. február 7-i ítélete (a Najvyšší súd Slovenskej republiky (Szlovákia) előzetes döntéshozatal iránti kérelme) — Protimonopolný úrad Slovenskej republiky kontra Slovenská sporiteľňa a.s. (A kartell fogalma — Több bank között létrejött megállapodás — Az érintett piacon állítólag jogellenesen működő vállalkozás — Hatás — Hiány)

20.4.2013   
            
            
               HU
            
            
               Az Európai Unió Hivatalos Lapja
            
            
               C 114/19
            
         A Bíróság (tizedik tanács) 2013. február 7-i ítélete (a Najvyšší súd Slovenskej republiky (Szlovákia) előzetes döntéshozatal iránti kérelme) — Protimonopolný úrad Slovenskej republiky kontra Slovenská sporiteľňa a.s.
   (C-68/12. sz. ügy) (1)
   
   (A kartell fogalma - Több bank között létrejött megállapodás - Az érintett piacon állítólag jogellenesen működő vállalkozás - Hatás - Hiány)
   2013/C 114/27
   Az eljárás nyelve: szlovák
   
      A kérdést előterjesztő bíróság
   
   Najvyšší súd Slovenskej republiky
   
      Az alapeljárás felei
   
   
      Felperes: Protimonopolný úrad Slovenskej republiky
   
      Alperes: Slovenská sporiteľňa a.s.
   
      Tárgy
   
   Előzetes döntéshozatal iránti kérelem — Najvyšší súd Slovenskej republiky — Az EUMSZ 101. cikk (1) és (3) bekezdésének értelmezése — A kartell fogalma — Több bank között olyan megállapodás létrejötte, amelynek értelmében a valamely másik tagállam területén letelepedett versenytárs vállalkozással fennálló szerződéseiket megszüntetik, és nem kötnek vele új folyószámla-szerződést — Azon, a megállapodás megkötésekor nem említett körülménynek a jogellenes kartellre gyakorolt hatása, hogy a versenytárs vállalkozás jogellenesen működött az érintett piacon.
   
      Rendelkező rész
   
   
               1.
            
            
               Az EUMSZ 101. cikket úgy kell értelmezni, hogy annak megítélése szempontjából, hogy egy versenykorlátozó célú kartell a fenti rendelkezés értelmében jogsértésnek minősül-e, irreleváns az a körülmény, hogy egy versenykorlátozó célú kartell által érintett versenytárs a kartellmegállapodás megkötésének időpontjában jogellenesen működött az érintett piacon.
            
         
               2.
            
            
               Az EUMSZ 101. cikk (1) bekezdését úgy kell értelmezni, hogy a versenykorlátozó megállapodás létezésének megállapításához nem szükséges a versenykorlátozó megállapodásban részt vevő vállalkozás törvényes képviselője személyes magatartásának vagy meghatalmazás útján kinyilvánított olyan személyes egyetértésének a bizonyítása, amellyel e törvényes képviselő jóváhagyta azon alkalmazottjának magatartását, aki versenyellenes találkozón vett részt.
            
         
               3.
            
            
               Az EUMSZ 101. cikk (3) bekezdését úgy kell értelmezni, hogy az csak akkor alkalmazható az EUMSZ 101. cikk (1) bekezdése által tiltott megállapodásra, amennyiben az a vállalkozás, amely e rendelkezésre hivatkozik, bizonyította, hogy az e rendelkezésben előírt négy együttes feltétel mindegyike teljesült.
            
         
      (1)  HL C 165., 2012.6.9.